Jiġini s-suspett li t-tikketta ta' "terroriżmu" qed isibuha skuża konvenjenti biex jallarmaw lin-nies u jiġġustifikaw reazzjonijiet sproporzjonati, li jgawdu minnhom biss il-produtturi tal-armi. Inqatlu żewġ suldati kieseħ u biered, f'Londra u f'Pariġi. Żewġ delitti makabri, terribbli, l-ewwel wieħed minnhom, bid-dikjarar, minn fanatiċi musulmani. Hawn skoss qassisin musulmani mġienen li b'diskorshom qed ixewxu lil min isegwihom u jwassluhom biex iwettqu azzjonijiet atroċi. Dawn ix-xewwiexa hemm bżonn jingħalqilhom ħalqhom urġenti, għax qed jagħtu isem ħażin lir-reliġjon li jgħidu li jħobbu, imma agħar minn hekk għax qed jistiednu reazzjoni li tista' tiskala bl-ikrah. U probabbli dak li jixtiequ u qed jipprovaw jagħmlu dawn il-qassisin imġienen. Sadattant, diġà qed nisimgħu diskors mill-estrem l-ieħor, u tissemma l-kelma tal-biża' "gwerra". Naħseb lanqas jirrealizzaw il-konsegwenzi kemm jistgħu jkunu gravi, u li bi gwerra nkunu qed inpaxxu lil dawk li qed jiżirgħu l-mibgħeda (u lill-produtturi tal-armi…). Min jippriedka l-vjolenza u l-qtil ikun qed iwettaq delitt u postu huwa l-ħabs.